ผลเร่งมือเบิกจ่ายขาดดุลเงินสดอื้อ
รัฐบาลขาดดุลเงินสด ในช่วงครึ่งปีแรก 5.4 แสนล้านบาท หลังเร่งรัดเบิกจ่ายงบกระตุ้นเศรษฐกิจ ส่วนผลการจัดเก็บรายได้ครึ่งปีสูงกว่าเป้า 3.34 หมื่นล้าน
13 เม.ย. 2555

รัฐบาลขาดดุลเงินสด ในช่วงครึ่งปีแรก 5.4 แสนล้านบาท หลังเร่งรัดเบิกจ่ายงบกระตุ้นเศรษฐกิจ ส่วนผลการจัดเก็บรายได้ครึ่งปีสูงกว่าเป้า 3.34 หมื่นล้าน
นายสมชัย สัจจพงษ์ ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง กล่าวถึงฐานะการคลังตามระบบกระแสเงินสดในช่วงครึ่งปีแรกของปีงบประมาณ 2555 ว่า รัฐบาลมีรายได้นำส่งคลังทั้งสิ้น 8.09 แสนล้านบาท สูงกว่าช่วงเดียวกันปีที่แล้ว 3.01 หมื่นล้านบาท 
ขณะที่การเบิกจ่ายเงินงบ ประมาณมีทั้งสิ้น 1.26 ล้านล้านบาท สูงกว่าช่วงเดียวกันปีที่แล้ว 1.1 แสนล้านบาท หรือ 9.5% ทำให้รัฐบาลขาดดุลเงินงบประมาณ 4.59 แสนล้านบาท 
ทั้งนี้ เมื่อรวมกับการขาดดุลเงินนอกงบประมาณ 8.04 แสนล้านบาท ส่งผลให้รัฐบาลขาดดุลเงินสดรวม 5.4 แสนล้านบาท และรัฐบาลได้กู้เงินเพื่อชดเชยการขาดดุล 9.36 หมื่นล้านบาท ทำให้ดุลเงินสดหลังกู้ขาดดุลทั้งสิ้น 4.46 แสนล้านบาท ส่งผลให้เงินคงคลัง ณ สิ้นเดือนมี.ค. มีจำนวน 7.45 หมื่นล้านบาท 
อย่างไรก็ตาม คาดว่าการจัดเก็บรายได้ของรัฐบาลเริ่มมีแนวโน้มที่ดีขึ้น เมื่อพิจารณาจากผลการจัดเก็บรายได้ พบว่าในเดือน มี.ค. 2555 มีจำนวนสุทธิ 1.41 แสนล้านบาท สูงกว่าประมาณการ 7,662 ล้านบาท ส่งผลให้ในช่วงครึ่งปีแรกของปีงบประมาณ 2555 (รัฐบาลจัดเก็บรายได้สุทธิ 8.12 แสนล้านบาท สูงกว่าเป้าหมาย 3.34 หมื่นล้านบาท หรือ 4.3% จึงมั่นใจว่าการจัดเก็บรายได้ในปีนี้ จะใกล้เคียงกับเป้าที่ตั้งไว้ 1.98 ล้านล้านบาท